Mér berst blaðið 24 Stundir inn um bréfalúguna daglega . Í gær var þar grein eftir Helga Hjörvar , alþingismann , að mæra Sjálfstæðisflokkinn og mátti hann vart vatni halda yfir því að fá að vera með Íhaldinu í ríkisstjórn . Öðru vísi mér áður brá því sami Helgi gekk hart fram í gagnrýni á fyrri ríkisstjórn , þ.e. þegar Framsókn sat með Íhaldinu á sama stað og Samfylkingin situr nú . Þetta er svoldið skrítið þegar haft er í huga að engin breyting hefur orðið á stjórnarstefnunni nema þá helst að nú er harðar gengið eftir niðurskurði og einkavæðingu í heilbrigðiskerfinu . Fyrir fylgispekt sína við stefnu Sjálfstæðisflokksins fær Samfylkingin síðan klapp á kollinn frá forsætisráðherranum , formanni Sjálfstæðisflokksins , þegar hann nú birtist okkur í hverju drottningarviðtalinu á fætur öðru . Alltaf strýkur hann Samfylkingunni sinni . Hvað skyldi kjósendum þess flokks finnast um þessar gælur ? Var það þetta sem þeir vildu , skríða upp í fangið á Íhaldinu til að láta klappa sér á kollinn ? Sunna Sara